రాత్రి.
మన గ్రహంలో ఉన్న సగం జంతువులకు పైగా దాచే ఒక అంధకారపు ప్రపంచం.
ఇప్పటిదాకా, కెమెరాలు వాటి జీవితాలలోని ఒక చిన్ని భాగాన్ని మాత్రమే అందించాయి.
కానీ అత్యాధునిక సాంకేతిక పరిజ్ఞానంతో,
మనం రాత్రి సమయంలో కూడా పగలు చూసినట్టుగానే స్పష్టంగా చూడవచ్చు.
మానవ నేత్రం కన్నా వంద రెట్లు సున్నితంగా ఉండే కెమెరాల సాయంతో...
ఇప్పుడు మనం రాత్రి అందాన్ని...
రంగులలో చూడవచ్చు.
భూమికి చెందినవి కాదా అని అనిపించే ప్రకృతి దృశ్యాలు.
అంధకారంలో బయటకు వచ్చే వింత వింత జీవులు.
ఇదివరకు చూడని ప్రవర్తనలు.
భూగ్రహం యొక్క ఆఖరి అసలైన అరణ్యంలో
ఇప్పుడు మనం జంతువుల జీవితాలను గమనించవచ్చు.
రాత్రి.
ఆర్కిటిక్ ప్రాంతంలో చలికాలం.
ఉదయాన, సూర్యుడు వచ్చాడా వెళ్ళాడా అన్నట్టు ఉంటుంది.
టామ్ హిడ్లస్టన్ వ్యాఖ్యాతగా వ్యవహరించారు
త్వరలోనే అస్తమిస్తాడు కూడా.
ఈ మంచు ప్రపంచాన్ని ఒక నెలకు పైగా అంధకారంలోకి వదిలిపెట్టి వెళ్లిపోతాడు.
ఒక ఆర్కిటిక్ ప్రాంతపు జీవికి, ఇది ఒక పెను మార్పుకు శ్రీకారం చుట్టే సమయం.
తల్లి ధృవపు ఎలుగుబంటికి కవలలు ఉన్నాయి.
అది వాటిని రెండేళ్ల పాటు చూసుకుంటుంది,
ఈ కాలంలో మనుగడ సాగించడానికి కావలసిన నైపుణ్యాలన్నింటినీ వాటికి నేర్పుతుంది.
పిల్లలు ఎప్పుడూ తన వెంటే తిరుగుతూ ఉంటాయి.
అది సులువైన పని కాదు.
నేర్చుకోవలసినవి చాలా ఉన్నాయి.
శీతాకాలం ప్రారంభంలో, ఆహారం చాలా తక్కువగా ఉంటుంది,
తల్లి ధృవపు ఎలుగుబంట్లు రోజుకు ఒక కిలో దాకా బరువును కోల్పోగలవు.
బలహీనంగా, అదే సమయంలో ఆకలితో ఉన్న దానికి,
రాబోవు గడ్డకట్టుపోయే చలిరాత్రుళ్లలో తన పిల్లలను సంరక్షించడం అనేది,
ఒక పెద్ద సవాలు అనే చెప్పవచ్చు.
అంతేకాకుండా, అక్కడ ఉన్నది కేవలం ఈ కుటుంబం మాత్రమే కాదు.
ఆర్కిటిక్ సముద్రతీర ప్రాంతానికి, ఆకలితో ఉన్న ఇతర ఎలుగుబంట్లు చేరుకుంటున్నాయి.
ఉష్ణోగ్రత బాగా పడిపోయి సముద్రం కూడా గడ్డకట్టుకుపోయే
తరుణం కోసం అక్కడ వేచి చూస్తున్నాయి.
ఆ తర్వాత అవి గడ్డకట్టిన సముద్రం మీద ప్రయాణిస్తూ, సీళ్ల కోసం వేటాడతాయి,
ఆకలితో దహించుకుపోతున్న ఈ ఎలుగుబంట్లకు ఆ ఆహారం చాలా ముఖ్యమైనది.
కానీ ఆ గడ్డకట్టుకుపోయే క్షణం వచ్చేదాకా,
తల్లి ఎలుగుబంటి, అలాగే తన పిల్లలు,
ఇంకా ఇతర ఎలుగుబంట్లు కూడా వేచి చూడటం తప్ప ఇంకేమీ చేయలేవు.
ఆర్కిటిక్ లో శీతాకాలం పురోగమించే కొద్దీ...
రాత్రి వేళల సమయం పెరుగూతూ పోతుంది.
ఈ గడ్డకట్టిన ప్రాంతం కూడా మారిపోతుంది.
కేవలం వెన్నెల కాంతి సహాయంతోనే చిత్రీకరిస్తూ...
ఇదివరకు ఎన్నడూ సాధ్యంకాని విధంగా లో లైట్ కెమెరాలు
ఈ మంచు ప్రపంచాన్ని చిత్రీకరించాయి.
నక్షత్రాల నీడలో ధృవపు ఎలుగుబంట్లు
ఏమేం చేస్తాయో అని మనకి దగ్గరి నుండి చూపాయి.
ఈరాత్రికి, తల్లి ఎలుగుబంటి మొదటి పని ఆకలితో ఉన్న తన పిల్లలకు పాలు ఇవ్వడం.
తను ఇచ్చే పాలులో 30 శాతానికి పైగా కొవ్వు ఉంటుంది...
శీతాకాలంలో పిల్లల మనుగడకు కావలసిన మందమైన కొవ్వు పొర ఏర్పడటంలో అది తోడ్పడుతుంది.
తర్వాత, అర్థరాత్రి వేళ శుభ్రపర్చుకొనే సమయం ఆసన్నమైంది.
మంచులో దొర్లుతూ, ధృవపు ఎలుగుబంట్లు తమ దట్టమైన బొచ్చును శుభ్రపరుచుకుంటాయి.
పిల్లలు తల్లిని అనుకరిస్తాయి.
క్రమం తప్పకుండా చేసే మంచు స్నానం వాటి చర్మాన్ని శుభ్రంగా ఉంచుతుంది.
ఈరాత్రి, వాటికి చాలా వెచ్చదనం కావాలి మరి.
ఆర్కిటిక్ శీతాకాలంలో,
ఏ మాత్రం చడీచప్పుడు చేయకుండా తుఫానులు దాడిచేయగలవు.
ఈ తుఫానులు, చిన్నపిల్లల ప్రాణాలకు ముప్పుగా పరిణమించగలవు కూడా.
కానీ గడ్డకట్టే శీతాకాలపు రాత్రులు చురుకుగా ఉంటూ గడిపే జీవులు
కేవలం ధృవపు ఎలుగుబంట్లు మాత్రమే కావు.
ఆర్కిటిక్ సర్కిల్ అంచున ఉన్న మంచుతో నిండిన అడవులలో,
వెన్నెల కాంతిలో అంతే గట్టిదైన ఒక చిట్టి జీవి బయటకు వస్తుంది.
మౌంటేయిన్ హేర్.
వేటాడే జంతువుల నుండి తప్పించుకోవడానికి, అవి చీకటి పడ్డాకే బయటకు వస్తాయి.
శీతాకాలం ప్రారంభమయ్యే సమయానికి, వాటి తోలు చామనఛాయ నుండి తెల్లరంగుకు మారుతుంది.
దీనితో అవి మంచులో చక్కగా కలిసిపోగలవు.
ఈ యువ మగ కుందేలు అర్థరాత్తి వేళ ఆహారాన్ని తింటోంది.
ఆహారం పరిమితంగా అందుబాటులో ఉంది కనుక, దానికి చేతనైనప్పుడల్లా అది తినాలి.
కానీ ఆకలితో ఉన్న కుందేలు అదొక్కటే కాదు.
ప్రత్యర్థులను తరిమేయాల్సిన అవసరముంది.
ఆహారానికి, తోడుకు పోటీ చాలా తీవ్రం కాగలదు.
వెంటాడే సమయంలో అవి గంటకు నలభై కిలోమీటర్ల వేగంతో పరిగెత్తగలవు.
కానీ తన ప్రత్యర్థి వెనక్కి తగ్గనప్పుడు...
ఇక బాహాబాహీకి దిగుతాయి.
కొన్ని ముష్టిఘాతాలు లక్ష్యాన్ని తాకుతాయి.
ఎవరు దృఢంగా కనపడతారన్న దాని మీదే విజయం ఆధారపడుంది.
ఈరాత్రికి, ఈ కుందేలును విజయం వరించింది.
అది ఈ నిశాచార విజేతకు, రానున్న సుదీర్ఘపు శీతాకాలపు రాత్రులను
తట్టుకొని నిలబడటానికి అవసరమైన మెరుగైన అవకాశాన్ని అందిస్తుంది.
ఇక తీరప్రాంతానికి తిరిగి వచ్చేస్తే,
ఇక్కడ ధృవపు ఎలుగుబంటి, తన పిల్లలూ ఉష్ణోగ్రతలు పడిపోతున్నాయి కనుక
నేలను అతుక్కొని ఉన్నాయి.
శీతాకాలపు రాత్రుళ్లలో, ధృవపు తుఫానులు సమద్రం నుండి
మైనస్ 50 డిగ్రీల ఎముకలు కొరికే చలితో దూసుకొని వస్తాయి.
తీవ్రమైన చలి వల్ల ధృవపు ఎలుగుబంటి పిల్లలకు ప్రాణ ముప్పు ఉంది.
తమ తొలి శీతాకాలాన్ని రెండింట ఒక పిల్ల మాత్రమే తట్టుకొని బతికి బట్టకట్టగలదు.
కానీ తల్లి దగ్గర అందుకు ఒక తెలివైన పరిష్కారముందని నైట్ కెమెరాలు చూపాయి.
తను నేలను తవ్వుతుంది.
తుఫాను నుండి తలదాచుకోవడానికి
అది మెల్లగా తన పిల్లలకు ఒక ఆశ్రయాన్ని నిర్మిస్తోంది.
ఇలాంటి గొయ్యలలో ధృవపు ఎలుగుబంట్ల కుటుంబాలు
నాలుగు రాత్రుళ్ల వరకూ గడపగలవు.
తల్లులు, తమకు ఎంతో అమూల్యమైన తమ పిల్లలకు ఏమీ కాకుండా చూసుకొనే మార్గం ఇదొక్కటే.
తుఫాను వెళ్లిపోయేదాకా...
కుటుంబం తలదాచుకొని ఉండాలి.
తుఫాను వెళ్లిపోయింది.
కుటుంబం బయటకు వచ్చి గాలులు తీసుకొచ్చిన పెను మార్పును చూశాయి.
ఒకప్పుడు మహాసముద్రం ఉన్న చోట,
ఇప్పుడు మంచు గడ్డ ఉంది.
తమకు ఎంత దూరం కనిపిస్తోందో, అంత దూరమూ మంచు గడ్డే ఉంది.
తొలిసారిగా, తల్లి ఎలుగుబంటి తన పిల్లలను సముద్రపు మంచు గడ్డ వైపుకు తీసుకెళ్తోంది.
వాటి జీవితాలలోని తదుపరి అధ్యాయానికి శ్రీకారం చుట్టడానికని.
రాబోవు వారాలలో,
సుదీర్ఘ కాలం పాటు సాగే ఆర్కిటిక్ శీతాకాలంలో, ఈ గడ్డకట్టిన ప్రాంతంలో
ఎలా మనుగడ సాగించాలని అది తన పిల్లలకు నేర్పుతుంది.
కానీ చీకట్లో, ఈ గడ్డకట్టిన ప్రాంతంలో
అన్వేషణ సాగిస్తోన్న తల్లి ఎలుగుబంటి కేవలం అదొక్కటి మాత్రమే కాదు.
ఈ మంచుగడ్డ మీదనే ఒక సుదూరపు చోట,
మరో తల్లికి మరింత సవాలుతో కూడిన సంరక్షణా బాధ్యతలు ఉన్నాయి.
నాలుగేళ్ల వయస్సు గల తన పిల్లలు, దాదాపుగా పూర్తిగా ఎదిగాయనే చెప్పవచ్చు.
తుంటరి టీనేజర్లు అని వాటిని పిలవవచ్చు.
లో లైట్ కెమెరాలు ఒక అరుదైన విషయాన్ని చిత్రీకరించాయి.
రాత్రివేళ ఈత కొడుతున్న పిల్లలు.
అప్పటికి వాటికి ఈదడం బాగా వచ్చేస్తుంది.
కానీ ఈ వయస్సులో, నీటి నుండి బయటకు ఎలా రావాలో నేర్చుకోవడమే కష్టమైన విషయం.
మొదటి పిల్లకు అది ఎలాగో తెలుసు.
కానీ దాని సోదరునికి...
అది ఒక సవాలుతో కూడిన పని.
ఎట్టకేలకు.
ఎవ్వరూ చూడటం లేదులే.
పిల్లలు అంత ఎదిగినా కూడా, తల్లి ఎప్పుడూ వాటిని కనిపెట్టే ఉండాలి.
నాలుగేళ్ల ప్రాయంలో, అవి తమ సామర్థ్యాలను పరీక్షిస్తున్నాయి.
చుట్టూరా ఎదిగిన మగ ఎలుగుబంట్లు ఉన్నాయి కనుక, అది ప్రమాదకరం కావచ్చు.
రాబోవు రాత్రుళ్లలో అది వాటిని జాగ్రత్తగా గమనించవలసిన అవసరం ఉంది.
ఈ గడ్డకట్టిన ప్రపంచంలో, సుదీర్ఘ కాలం సాగే
అంధకారపు శీతాకాలంలో, రాత్రి సమయంలో ఆకాశం,
భూగ్రహం మీద అత్యంత కనులవిందుగా సాగే లైట్ షోకి వేదికగా మారుతుంది.
అరోరా బొరియాలిస్.
సౌర తుఫానులలోని శక్తి
మన వాతావరణంతో ఢీ కొట్టి కాంతుల ధారలను...
వందల కిలోమీటర్ల ఎత్తులో పుట్టిస్తాయి.
అవి రాత్రనకా పగలనకా జిగేలుమంటూనే ఉంటాయి.
కానీ మనకి అవి రాత్రి ఆకాశంలో మాత్రమే కనబడతాయి.
శీతాకాలం చివరిదశకు వచ్చేటప్పటికి,
అంధకారం తన పట్టును కాస్తంత సడలిస్తుంది.
చాలా వారాల తర్వాత, సూర్యుడు కాస్తంత సేపు
ఉదయించి వెళ్లిపోతాడు.
అ ముంజీకటి తొలి ఘడియలలో,
తల్లి, అలాగే తన ఎదిగిన పిల్లలు ఒక గడ్డకట్టిన గ్లేషియల్ బేకి చేరుకుంటాయి.
అమ్మ సీళ్లను వేటాడటానికి వెళ్లగా...
ఈ నాలుగేళ్ల పిల్లలు హాయిగా ఆడుకుంటాయి.
కానీ అది ఎక్కువ సేపు సాగదు.
అదే బేలో మరో ఒంటరి ఎలుగుబంటి కూడా ఉంది.
ఒంటరిగా తిరిగే ఎలుగుబంట్లు చాలా ఆవేశపూరితంగా ఉంటాయి.
కానీ పిల్లలకు కాస్త కుతూహలంగా ఉంది.
పరిచయం లేని ఎలుగుబంటి వద్దకు వెళ్లడం ప్రమాదంతో కూడుకున్నది.
కొట్లాట వల్ల తీవ్రంగా గాయలపాలయ్యే అవకాశం ఉంది.
కానీ, ఏదైతే ఆవేశపూరితంగా అనిపించిందో...
హఠాత్తుగా అది సరదాభరితంగా మారిపోయింది.
విషయం ఏమిటంటే, ఈ అపరిచిత ఎలుగుబంటి, ఆడది.
ఇదంతా ఒక శృంగారభరితమైన సరదా ఆట అన్నమాట.
ధృవపు ఎలుగుబంట్ల సరదా కొట్లాట.
ఇలాంటి సున్నితమైన సామాజిక ప్రవర్తనను ఇదివరకు చూసిన దాఖలాలు అరుదు అనే చెప్పాలి.
తన పిల్లలు వేగంగా పెరుగుతున్నాయి కనుక,
ఈ తల్లి ఎలుగుబంటి పని కూడా దాదాపు పూర్తయినట్టే.
తన చివరి నాలుగేళ్లు, వీటిని చూసుకోవడానికి ఆ తల్లి అంకితం చేసింది.
రాబోవు రోజులలో, రొమ్ము విరుచుకొని తన పిల్లలు తనని విడిచి వెళ్లిపోతాయి.
తదుపరి సంవత్సరం, శీతాకాలంలో
ఎదురయ్యే సుదీర్ఘపు, చీకటి రాత్రుళ్లని అవి తమంతట తామే ఒంటరిగా ఎదుర్కోవాలి.
రాత్రి సమయాన భూమి చీకట్లో చిత్రీకరించబడింది
-సిద్ధమా? -సిద్ధమే.
ఎలుగుబంట్లను రాత్రి వేళ చిత్రీకరించడం, సిబ్బందికి పరీక్షా సమయం.
మొదటి రాత్రి ధృవపు తుఫాను తాకినప్పుడు,
రాబోవు అంధకారపు రాత్రులలో తాము ఎదుర్కోబోతున్న సవాళ్ల గురించి
వారికో అవగాహన ఏర్పడింది.
ఇక్కడ ప్రస్తుతం మైనస్ 30 డిగ్రీలు ఉంది.
కెమెరాలు, పరికరాలు ఎంత మేరకు తట్టుకోగలవు...
స్టువర్ట్ ట్రోవెల్ కెమెరామెన్
...అనే విషయానికి సంబంధించి ఇది పరీక్షా సమయం అనుకుంటా.
కాబట్టి, మేముండే చోటుకి వెళ్లడానికి వీటి మీద చాలా సేపు ప్రయాణించాలి.
రాబిన్
దారి పొడవునా వారు తుఫానులో చిక్కుకున్న కారణంగా,
తాము ఉండే చోటుకు వెళ్లడానికి మార్గం కోసం వారు జీపీఎస్ మీద ఆధారపడాల్సి వచ్చింది.
తర్వాతి రోజు రాత్రి కూడా, ఆర్కిటిక్ వాతావరణ పరిస్థితులు,
వారి ఎలుగుబంట్ల అన్వేషణకు బ్రేకులు వేశాయి.
సిద్ధం!
ప్రస్తుతం మంచుగడ్డలో ఇరుక్కుపోయాం. ఇదంతా ఉపరితలపు నీరే.
మంచి నీరు నేల మీది నుండి సముద్రపు మంచు గడ్డ మీదికి చేరుకున్నప్పుడు,
అది కరిగి, బురదలాగా మారగలదు.
సిబ్బంది ఇరుక్కుపోయారు.
ప్రతి అడుగూ వారిని మరింత లోతుకి, కిందనున్న సముద్రానికి దగ్గరగా తీసుకువెళ్తోంది.
నేను చేసిన చిత్రీకరణలలో ఇదే చాలా కష్టమైనది అనడంలో సందేహమే లేదు.
ధృవపు ఎలుగుబంట్లు లేవు, తీవ్రమైన వాతావరణం మాత్రమే ఉంది.
పరిస్థితులు మరింతగా దిగజారనున్నాయి.
రాత్రికిరాత్రే, ఎలుగుబంట్లకు వేటాడటానికి కావలసిన సముద్రపు మంచుగడ్డ
హఠాత్తుగా విరిగిపోయి మాయమైపోయింది.
తీరం నుండి దూరంగా వెళ్తూ, దానితో పాటు ధృవపు ఎలుగుబంట్లను కూడా తీసుకెళ్లిపోయింది.
శీతాకాలం పతాక స్థాయిలో ఉన్నప్పుడు కూడా,
ఇక్కడి సముద్రపు మంచుగడ్డ కుచించుకుపోతోంది.
వాతావరణంలో మార్పులు, ధృవపు ఎలుగుబంట్ల భవిష్యత్తును అగమ్యగోచరంలోకి నెడుతున్నాయి.
చిత్రీకరణ మొదలయి మూడు వారాలైంది,
సిబ్బందికి తమ దశ తిరగాల్సిన అవసరముంది.
అస్సలు ఊహించనటువంటి ప్రాంతంలో వాళ్లకి రవ్వంత ఆశ పుట్టింది.
ఇవాళ, మేము ఎలుగుబంట్ల జాడ కోసం వెతుక్కుంటూ వెళ్ళాం,
కానీ ఇక్కడ చూస్తుంటే, ఒక ఎలుగుబంటి మా కోసం వచ్చినట్టుంది.
అది నేరుగా మా టాయిలెట్ కె వెళ్లినట్టుంది.
వావ్. ఇక్కడ మీరు దాని పళ్ల గుర్తులను,
ఎలుగుబంటి వచ్చిన చోట, దాని గోళ్ళ గుర్తులను స్పష్టంగా చూడవచ్చు.
మీరు టాయిలెట్ లో ఉన్నప్పుడు ఇలా జరిగి ఉంటే మీకు పిచ్చెక్కిపోయుండేది.
తర్వాతి రాత్రి, వాళ్లు అపరాధిని రెడ్ హ్యాండెడ్ గా పట్టుకున్నారు.
అదృష్టవశాత్తూ, అప్పుడు టాయిలెట్ లో ఎవ్వరూ లేరు.
ఎలుగుబంట్ల సంచారంతో, ఎట్టకేలకు సిబ్బందికి తమ దశ తిరుగుతున్నట్టు అనిపించసాగింది.
త్వరలోనే. వారి కఠోర శ్రమకు తగ్గ ప్రతిఫలం దక్కింది.
20వ రోజు, ఎట్టకేలకు మాకు ఎలుగుబంట్లు కనిపించాయి.
కేవలం ఒక్క ఎలుగుబంటి మాత్రమే కాదు.
రాబిన్ డింబిల్బీ సహాయక నిర్మాత
ఒక తల్లి, రెండు పిల్లలు.
ఎట్టకేలకు.
దేవుడా. అవి చాలా అందంగా ఉన్నాయి, గురూ.
అనేక ఆర్కిటిక్ సాహసాల తర్వాత,
వెన్నెలకాంతిలో ధృవపు ఎలుగుబంట్లకు సంబంధించిన ప్రత్యేకమైన వీడియోని
ఎట్టకేలకు సిబ్బంది చిత్రీకరించగలిగారు.
అలాగే, ఇదివరకు ఎన్నడూ సాధ్యంకాని విధంగా ఆర్కిటిక్ రాత్రి రహస్యాలను బహిరంగపరిచారు.
ఉపశీర్షికలను అనువదించినది: అలేఖ్య